Vela vrea modificarea regulamentului centrelor de arest preventiv, astfel încât medicul să decidă cum este transportată o persoană din arest

Ministrul de Interne, Marcel Vela, a inițiat un proiect de modificare a Regulamentului centrelor de reținere și arestare preventivă, astfel încât medicul să decidă cum este transportată o persoană din arest.

Vela a anunțat, joi, la audierile în comisiile parlamentare pentru desemnarea în Guvernul Cîțu, că a pus în dezbatere publică această modificare a regulamentului, un proiect de ordin pe care intenționează să îl semneze peste zece zile.

Astfel, potrivit proiectului de ordin, în Regulamentul privind organizarea și funcționarea centrelor de reținere și arestare preventivă, precum și măsurile necesare pentru siguranța acestora vor fi introduse două noi alineate la art. 214:

„(7) În scopul aplicării prevederilor alin. (6) personalul medico-sanitar care asigură asistenţa medicală la nivelul centrului are obligația de comunica, în scris, personalului care asigură escortarea și însoțirea persoanei private de libertate informații privind necesitatea utilizării tărgii sau căruciorului pentru deplasare ca urmare a existenței unei afecțiuni medicale, ori cu privire la existența unei afecţiuni ale membrelor superioare din zona supusă încătuşării, precum și de a stabili mijloacele adecvate situației medicale ce vor fi utilizate pentru transportul acesteia.

(8) Personalul care asigură escortarea și însoțirea persoanei private de libertate are obligația de a respecta recomandările personalului medical, indiferent de rețeaua medicală din care face parte, referitoare la transportul acesteia.”

Potrivit acestui regulament făcut pe vremea ministrului PSD Carmen Dan, articolul 214 alineatul 6, „nu se încătușează femeia gravidă, persoana în vârstă de peste 65 ani, persoana cu handicap locomotor, minorul cu vârsta sub 16 ani, persoana ale cărei afecțiuni medicale impun utilizarea tărgii sau căruciorului pentru deplasare, precum și în situații reprezentate de afecțiuni ale membrelor superioare din zona supusă încătușării la indicația medicului, cu excepția cazurilor prevăzute la alin. (5) lit. c), f) și g).”.

Articolului 214 al regulamentului MAI privind „Folosirea mijloacelor de imobilizare”, în vigoare la acest moment:

(1) Pentru prevenirea comportamentelor violente ale persoanei private de libertate, personalul centrului poate folosi mijloacele de imobilizare din dotare, prevăzute de prezentul regulament.

(2) Cătușele și celelalte mijloace din dotare se pot folosi temporar la imobilizarea persoanei private de libertate în următoarele situații:

a) pe timpul deplasării la organul judiciar sau pe timpul transferului, ca măsura de prevenire a evadării, în cazuri temeinic justificate;

b) din considerente medicale, la recomandarea și sub supravegherea medicului;

c) în cazul persoanelor agresive, periculoase ori care execută izolarea, pentru împiedicarea automutilării;

d) pentru prevenirea acțiunilor violente asupra altor persoane ori de distrugere a bunurilor și obiectelor din dotarea arestului.

(3) Folosirea mijloacelor de imobilizare trebuie autorizată în prealabil de către șeful centrului, cu excepția cazurilor în care urgența nu permite acest lucru, și este permisă numai pe durata pentru care aceasta este strict necesară, impusă de circumstanțele specifice cauzei, legate de securitate sau menită să împiedice persoanele suspectate sau acuzate să se sustragă sau să ia contact cu terțe persoane.

(4) Organele judiciare apreciază cu privire la aplicarea, menținerea sau îndepărtarea mijloacelor de imobilizare, pe durata prezenței persoanei private de libertate în fața acestora.

(5) Sunt cazuri temeinic justificate, atunci când persoana privată de libertate:

a) a fugit ori s-a ascuns, în scopul de a se sustrage de la urmărirea penală sau judecată;

b) a comis o infracțiune contra vieții, o infracțiune prin care s-a cauzat vătămarea corporală sau moartea unei persoane, o infracțiune contra securității naționale, o infracțiune de trafic de droguri, de efectuare de operațiuni ilegale cu precursori sau alte produse susceptibile de a avea efecte psiho-active, o infracțiune privind nerespectarea regimului armelor, munițiilor, materialelor nucleare și al materiilor explozive, trafic și exploatarea persoanelor vulnerabile, acte de terorism, șantaj, viol, lipsire de libertate în mod ilegal, ultraj, ultraj judiciar;

c) a evadat sau au încercat să evadeze din centre, din penitenciare ori de sub escortă, sau există indicii cu privire la intenția de evadare;

d) se află în executarea unei măsuri preventive privative de libertate dispuse pe baza evaluării gravității faptei, a modului și a circumstanțelor de comitere, a antecedentelor penale și a altor împrejurări privitoare la persoana acestuia, în considerarea faptului că privarea sa de libertate este necesară pentru înlăturarea unei stări de pericol pentru ordinea publică;

e) manifestă o stare vizibilă de tulburare psihică;

f) se automutilează sau amenință că se va automutila în timpul pregătirii în vederea prezentării în fața organelor judiciare sau pe timpul efectuării deplasării;

g) pune în pericol viața sau integritatea corporală a membrilor escortei ori a altor persoane private de libertate;

h) refuză să execute dispozițiile legale date de personalul din compunerea escortei cu privire la prezentarea în fața organelor judiciare.

(6) Nu se încătușează femeia gravidă, persoana în vârstă de peste 65 ani, persoana cu handicap locomotor, minorul cu vârsta sub 16 ani, persoana ale cărei afecțiuni medicale impun utilizarea tărgii sau căruciorului pentru deplasare, precum și în situații reprezentate de afecțiuni ale membrelor superioare din zona supusă încătușării la indicația medicului, cu excepția cazurilor prevăzute la alin. (5) lit. c), f) și g)”, este articolul 214 al regulamentului MAI din 2018 care reglementează procedura de încătuşare.

Citește și

DNA, despre încătușarea Sorinei Pintea: Procurorii nu pot și nu au dreptul să intervină în nici un fel în procedurile desfășurate la locul de deținere / Atribuțiile revin exclusiv Poliției

Sursa foto: Pixabay.com